《效曹子建白马篇》
南北朝·袁淑

剑骑何翩翩，长安五陵间。秦地天下枢，八方凑才贤。

荆魏多壮士，宛洛富少年。意气深自负，肯事郡邑权。

藉藉关外来，车徒倾国廛。五侯竞书币，群公亟为言。

义分明于霜，信行直如弦。交欢池阳下，留宴汾阴西。

一朝许人诺，何能坐相捐。飘节去函谷，投佩出甘泉。

嗟此务远图，心为四海悬。但营身意遂，岂校耳目前。

侠烈良有闻，古来共知然。

作者简介：（408—453）南朝宋陈郡阳夏人，字阳源。袁湛侄。博涉多通，好属文，不为章句之学。为彭城王刘义康司徒祭酒。宋文帝元嘉中，累迁尚书吏部郎，太子左卫率。太子刘劭将弑文帝，淑不从，被害。